“Manchester Yunayted”dan 9 ta gol o‘tkazib yuborgan “Sauthempton” 128 yil avvalgi antirekordni takrorladi

Angliya Premyer Ligasining 22-turidan o‘rin olgan uchrashuvda “Manchester Yunayted” o‘z maydonida “Sauthempton”ni qabul qildi va yirik 9:0 hisobida g‘alaba qozondi.

Futbol o‘yinlaridagi statistikalarga oid ma’lumotlarni berib boradigan MisterChip’ning yozishicha, “Sauthempton” APLning 2019/20-yilgi mavsumida “Lester”ga 0:9 hisobida mag‘lub bo‘lganidan roppa-rosa 1 yil-u 3 oy o‘tgach “Manchester Yunayted”ga ham xuddi shu hisobda (0:9) imkoniyatni boy berdi. Shu tariqa “avliyolar” 128 yil ichida ketma-ket ikki yilda Angliya Premyer Ligasining 2 ta o‘yinida 9 va undan ko‘proq gol farqi bilan mag‘lub bo‘lgan ilk klubga aylandi.
Ikki yildan kam vaqt ichida, aniqrog‘i 1 yil-u 8 oy ichida bunday gollar farqi bilan yutqazgan so‘nggi klub “Darven” bo‘lgandi. Klub 1892-yilning aprelida “Vest Bromvich”ga 0:12, 1893-yilning dekabrida esa “Aston Villa”ga 0:9 hisobida yutqazgan.
Ole-Gunnar Sulsher shogirdlari 22 uchrashuvdan so‘ng 44 ochko bilan musobaqa jadvalida 2-o‘rinda bormoqda. “Sauthempton” esa (29) 12-pog‘onadan joy olgan.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!